**Aishwarya Rai** (s. 1. marraskuuta 1973 Mangalore, Karnataka, Intia), myös **Aishwarya Rai Bachchan**, on intialainen elokuvanäyttelijä, entinen malli ja Miss Maailma vuodelta 1994. Hän on voittanut urallaan useita palkintoja, mukaan lukien kaksi parhaan naispääosan Filmfare Awards -palkintoa. Hänelle myönnettiin Padma Shri Intian valtiolta vuonna 2009 ja Ordre des Arts et des Lettres Ranskan valtiolta vuonna 2012. Rai on usein nimetty yhdeksi maailman kauneimmista naisista.

Opiskellessaan Rai teki muutamia mallintöitä. Useiden televisiomainosten jälkeen hän osallistui Miss Intia -kilpailuun, jossa hän sijoittui toiseksi. Sitten hänet kruunattiin Miss Maailmaksi 1994, jonka jälkeen hän alkoi saada elokuvatarjouksia. Hän teki debyyttinsä Mani Ratnamin vuoden 1997 tamilielokuvassa *Iruvar*, ja hänen ensimmäinen hindielokuvansa *Aur Pyaar Ho Gaya* sai ensi-iltansa samana vuonna. Hänen ensimmäinen kaupallinen menestyksensä oli tamilinkielinen romanttinen draama *Jeans* (1998), joka oli tuolloin kallein intialainen elokuva. Hän saavutti laajempaa menestystä ja voitti kaksi parhaan naispääosan Filmfare Awards -palkintoa rooleistaan elokuvissa *Hum Dil De Chuke Sanam* (1999) ja *Devdas* (2002).

Rai sai kriitikoilta arvostusta rooleistaan intohimoisena taiteilijana tamilinkielisessä romanttisessa draamassa *Kandukondain Kandukondain* (2000), Tagoren sankaritar Binodinina bengalielokuvassa *Chokher Bali* (2003), masentuneena naisena draamassa *Raincoat* (2004), Kiranjit Ahluwaliana brittiläisessä draamaelokuvassa *Provoked* (2006) ja sairaanhoitajana draamassa *Guzaarish* (2010). Rain suurimmat kaupalliset menestykset ovat olleet romanttinen draama *Mohabbatein* (2000), seikkailuelokuva *Dhoom 2* (2006), historialliset romanssit *Guru* (2007) ja *Jodhaa Akbar* (2008), tieteiselokuva *Enthiran* (2010) ja romanttinen draama *Ae Dil Hai Mushkil* (2016).

Rai on naimisissa näyttelijä Abhishek Bachchanin kanssa ja heillä on tytär. Rain muihin töihin kuuluvat monien merkkien mainoskasvona toimiminen sekä hyväntekeväisyysjärjestöjen edustaminen. Hänestä tuli UNAIDS:n hyvän tahdon lähettiläs vuonna 2012.

Varhainen elämä
---------------

Aishwarya Rai syntyi Mangaloressa Karnatakan osavaltiossa Intiassa 1. marraskuuta 1973. Hänen isänsä Krishnaraj Rai, joka kuoli 18. maaliskuuta 2017, oli armeijan biologi ja äiti Brindya Rai on kotirouva. Hänellä on vanhempi veli, Aditya Rai, joka työskentelee insinöörinä kauppalaivastossa ja toimi myös tuottajana sisarensa elokuvassa *Dil Ka Rishta*.

Perhe muutti Bombayhin, missä Rai kävi koulua Arya Vidya Mandir High Schoolissa. Hän opiskeli Jai Hind Collegessa, DG Ruparel Collegessa ja Raheja Collegessa. Hän suunnitteli arkkitehdin uraa, mutta lopetti opiskelun mallin uran vuoksi.

Rai tuli toiseksi Miss Intia -kilpailussa vuonna 1994. Hän voitti Miss Maailma -kilpailun samana vuonna Sun Cityssä Etelä-Afrikassa.

Näyttelijän ura
---------------

### Varhaiset työt (1997–2001)

Rai teki elokuvadebyyttinsä Mani Ratnamin ohjaamassa tamilinkielisessä poliittisessa draamassa *Iruvar* vuonna 1997. Kriitikot ylistivät sitä. Samana vuonna hän näytteli myös ensimmäisessä hindinkielisessä elokuvassaan *Aur Pyaar Ho Gaya*, joka ei menestynyt.

Hänen kolmas elokuvansa, tamilinkielinen romanttinen draamakomedia *Jeans*, ilmestyi vuonna 1998. Elokuva oli kaupallinen menestys.

Vuonna 1999 Rai näytteli Salman Khanin ja Ajay Devganin kanssa Sanjay Leela Bhansalin romanttisessa draamaelokuvassa *Hum Dil De Chuke Sanam*, josta tuli hänen ensimmäinen menestynyt hindielokuvansa. Hän voitti Filmfare Awards -palkinnon parhaasta naispääosasta. Samana vuonna ilmestyi romanttinen draama *Taal*, joka menestyi paremmin ulkomailla kuin Intiassa.

Näyteltyään Abhishek Bachchanin kanssa huonosti menestyneessä romanttisessa draamassa *Dhai Akshar Prem Ke*, Rai otti vastaan sivuroolin Aditya Chopran romanttisessa draamassa *Mohabbatein*. Hän näytteli Megha Shankaria, itsemurhan tehnyttä Amitabh Bachchanin hahmon tytärtä ja Shah Rukh Khanin hahmon rakastettua. Vaikka elokuva sai sekalaisia arvosteluja kriitikoilta, se oli suuri menestys kaupallisesti.

### *Devdas* ja kansainvälinen huomio (2002–2007)

Rai ja Madhuri Dixit elokuvansa *Devdas* ensi-illassa vuonna 2002.
Hän näytteli Shah Rukh Khanin ja Madhuri Dixitin kanssa Sanjay Leela Bhansalin romanttisessa draamaelokuvassa *Devdas* vuonna 2002. Elokuva voitti monia palkintoja ja Rai voitti toisen Filmfare Awards -palkintonsa parhaasta naispääosasta.

Vuonna 2003 Rai näytteli Rituparno Ghoshin bengalinkielisessä draamaelokuvassa *Chokher Bali*, joka perustuu Rabindranath Tagoren samannimiseen romaaniin. Elokuva ja Rain roolisuoritus saivat ylistystä kriitikoilta. Se oli myös kaupallinen menestys.

Loppuvuodesta 2004 Rai sai kansainvälistä näkyvyyttä roolillaan Jane Austenin klassiseen romaaniin *Ylpeys ja ennakkoluulo* perustuneessa elokuvassa *Hilpeys ja ennakkoluulo*.

Vuoden 2006 lopussa julkaistiin kaksi hänen uutta elokuvaansa: *Umrao Jaan* ja *Dhoom 2*. *Umrao Jaan* floppasi Intiassa, kun taas *Dhoom 2* toi hänelle paljon julkisuutta. Siitä tuli hänen kaupallisesti menestynein elokuvansa.

Rai näytteli Abhishek Bachchanin kanssa Mani Ratnamin ohjaamassa draamaelokuvassa *Guru* vuonna 2007. Hän myös näytteli Ben Kingsleyn, Colin Firthin ja Thomas Sangsterin kanssa elokuvassa *The Last Legion*.

Rai Cannesin elokuvajuhlilla vuonna 2008.
### *Jodhaa Akbar* ja muut roolit (2008–2010)

Useiden huonon vastaanoton saaneiden elokuvien jälkeen Rai saavutti sekä yleisö- että arvostelumenestystä Ashutosh Gowarikerin romanttisella elokuvalla *Jodhaa Akbar* vuonna 2008. Seuraavaksi hän näytteli aviomiehensä Abhishek Bachchanin ja appensa Amitabh Bachchanin kanssa Ram Gopal Varman poliittisessa draamassa *Sarkar Raj*. 

Rai näytteli Steve Martinin, Jean Renon ja Emily Mortimerin kanssa yhdysvaltalaisessa komediaelokuvassa *Vaaleanpunainen pantteri 2* vuonna 2009. Elokuva sai edeltäjänsä tavoin negatiivisia arvosteluja ja kaupallisesti se menestyi kohtuullisesti. *USA Today* mainitsi Raista, että "hän näyttää upealta, mutta hänen ilmeensä muuttuu harvoin".

Vuonna 2010 Rai näytteli sekä hindinkielisessä elokuvassa *Raavan* että sen tamilinkielisessä versiossa *Raavanan*, jotka ohjasi Mani Ratnam. Tamilinkielinen *Raavanan* menestyi paremmin, ja varsinkin Rain suoritusta kehuttiin. Hän näytteli Rajinikanthin kanssa menestyneessä tamilinkielisessä tieteiselokuvassa *Enthiran*.

Rain viimeinen elokuva vuonna 2010 oli draama *Guzaarish*; hänen kolmas yhteistyönsä ohjaaja Sanjay Leela Bhansalin sekä näyttelijä Hrithik Roshanin kanssa. Vaikka elokuva ei menestynyt kaupallisesti, se sai hyvän vastaanoton kriitikoilta. *The Telegraph* kuvaili sitä Rain "parhaaksi suoritukseksi".

Vuonna 2011 Rai palkattiin päärooliin Madhur Bhandarkarin draamaelokuvaan *Heroine*, mutta Rain raskauden vuoksi hänet korvasi Kareena Kapoor, joka olikin alkuperäinen valinta rooliin.

Rai promotoimassa elokuvaansa *Jazbaa* vuonna 2015.
### Sapattivapaan jälkeiset työt (2015–)

Viiden vuoden sapattivapaan jälkeen Rai näytteli Sanjay Guptan toimintadraamassa *Jazbaa*. Hän näytteli rikosasianajaja Anuradha Vermaa, jonka hänen tyttärensä sieppaajat pakottavat puolustamaan raiskaajaa. Elokuva sai sekalaisia arvosteluja, mutta Rain suoritusta kehuttiin.

Vuonna 2016 Rai näytteli Omung Kumarin ohjaamassa elämäkerrallisessa draamassa *Sarbjit*. Hän näytteli vakoojaksi epäillyn Sarabjit Singhin sisarta Dalbir Kauria, joka yrittää vapauttaa veljensä pakistanilaisesta vankilasta. Elokuva sai melko negatiivisia arvosteluja kriitikoilta, kuten Rain suorituskin. Häntä pidettiin vääränä valintana rooliin, koska hän ei näyttänyt tai kuulostanut sikhinaiselta. Samana vuonna Rai näytteli Karan Joharin romanttisessa draamassa *Ae Dil Hai Mushkil*. Siitä tuli yksi hänen taloudellisesti menestyneimmistä elokuvistaan yli kahden miljardin rupian tuotollaan. Kaksi vuotta myöhemmin hän näytteli siepattavaa laulajaa menestyksettömässä draamakomediassa *Fanney Khan*. Seuraavaksi Rai näytteli Mani Ratnamin tamilinkielisessä historiallisessa draamassa *Ponniyin Selvan: I*, joka sai ensi-iltansa vuonna 2022.

Muut työt
---------

Rai kuuluu Intian korkeimmin palkattuihin mainoskasvoihin. Hänestä tuli ainoa naisnäyttelijä, joka on mainostanut sekä Pepsiä että Coca-Colaa. Raista tuli kosmetiikkayritys L’Oréalin kansainvälinen keulahahmo vuonna 2003. Muihin hänen mainostamiinsa yrityksiin kuuluu luksuskellojen valmistaja Longines.

Julkisuuskuva
-------------

Rai vastaanottamassa Padma Shri -palkinnon presidentti Pratibha Patililta vuonna 2009.
Joukkotiedotusvälineet ovat kuvanneet Raita arvokkaaksi, kauniiksi ja karismaattiseksi. *Forbes* nimesi Rain yhdeksi viidestä vaikutusvaltaisimmasta intialaisesta elokuvatähdestä vuonna 2001. Brittiläisen *Hello*-lehden lukijat äänestivät hänet viehättävimmäksi naiseksi vuonna 2003. Häntä esittävä vahanukke julkistettiin Lontoossa sijaitsevassa Madame Tussaudsin vahakabinetissa lokakuussa 2004. Hän oli nykyisen appensa Amitabh Bachchanin jälkeen toinen Bollywood-tähti, joka on saanut tämän kunnian. Mattel valmisti rajoitetun erän Raita esittäviä Barbie-nukkeja vuonna 2005. Rai on esiintynyt yhdysvaltalaisissa keskusteluohjelmissa, kuten *Late Show with David Letterman*, *The Oprah Winfrey Show* ja *The Tyra Banks Show*.

Palkinnot ja kunnianosoitukset
------------------------------

Rai on voittanut monia palkintoja, kuten kaksi parhaan naispääosan Filmfare Awards -palkintoa kymmenestä ehdokkuudestaan. Intian hallitus myönsi hänelle Padma Shrin, Intian neljänneksi korkeimman siviilipalkinnon, vuonna 2009. Samana vuonna hän kieltäytyi vastaanottamasta Ranskan toiseksi korkeinta kunniamerkkiä, Ordre des Arts et des Lettresiä, koska hänen isänsä oli sairas ja hän olisi halunnut koko perheensä olevan läsnä. Rai otti kunniamerkin vastaan vuonna 2012.

Yksityiselämä
-------------

Rai aviomiehensä Abhishek Bachchanin kanssa vuonna 2013.
Aishwarya Rai seurusteli näyttelijä Salman Khanin kanssa vuosina 1999–2002. Eron jälkeen Rai syytti Khania henkisestä ja fyysisestä väkivallasta, minkä Khan on kiistänyt.

Rai kihlautui näyttelijä Abhishek Bachchanin kanssa 14. tammikuuta 2007. Pari vihittiin yksityisessä seremoniassa Mumbaissa 20. huhtikuuta 2007. Rai on hyvin läheinen perheensä kanssa, ja asuikin heidän kanssaan Mumbaissa ennen avioliittoaan. Rai on hindu ja erittäin uskonnollinen.

Rai synnytti tyttären marraskuussa 2011. Rai perheineen sairastui koronavirukseen heinäkuussa 2020.

Filmografia
-----------

| Vuosi | Elokuva | Rooli | Kieli | Muuta |
| --- | --- | --- | --- | --- |
| 1997 | *Iruvar* | Pushpa, Kalpana | Tamili |  |
| *Aur Pyaar Ho Gaya* | Ashi Kapoor | Hindi |  |
| 1998 | *Jeans* | Madhumita | Tamili | Parhaan tamilinaisnäyttelijän Filmfare Awards South -ehdokkuus |
| 1999 | *Aa Ab Laut Chalen* | Pooja | Hindi |  |
| *Hum Dil De Chuke Sanam* | Nandini | Hindi | Parhaan naispääosan Filmfare Awards -palkinto |
| *Ravoyi Chandamama* |  | Telugu | Erikoisesiintyminen |
| *Taal* | Mansi | Hindi | Parhaan naispääosan Filmfare Awards -ehdokkuus |
| 2000 | *Mela* | Champakali | Hindi |  |
| *Kandukondain Kandukondain* | Meenakshi Bala | Tamili |  |
| *Josh* | Shirley Dias | Hindi |  |
| *Hamara Dil Aapke Paas Hai* | Preeti Virat | Hindi | Parhaan naispääosan Filmfare Awards -ehdokkuus |
| *Dhaai Akshar Prem Ke* | Sahiba Grewal | Hindi |  |
| *Mohabbatein* | Megha | Hindi | Parhaan naissivuosan Filmfare Awards -ehdokkuus |
| 2001 | *Albela* | Sonia | Hindi |  |
| 2002 | *Hum Tumhare Hain Sanam* | Suman | Hindi |  |
| *Hum Kisi Se Kum Nahin* | Komal Rastogi | Hindi |  |
| *23rd March 1931: Shaheed* |  | Hindi | Erikoisesiintyminen |
| *Devdas* | Parvati "Paro" | Hindi | Parhaan naispääosan Filmfare Awards -palkinto |
| *Shakti: The Power* | Itsenään | Hindi | Erikoisesiintyminen laulussa "Ishq Kamina" |
| 2003 | *Chokher Bali* | Binodhini | Bengali |  |
| *Dil Ka Rishta* | Tia Sharma | Hindi |  |
| *Kuch Naa Kaho* | Namrata Shrivastav | Hindi |  |
| 2004 | *Hilpeys ja ennakkoluulo* | Lalita Bakshi | Englanti |  |
| *Khakee* | Mahalakshmi | Hindi |  |
| *Kyun...! Ho Gaya Na* | Diya Malhotra | Hindi |  |
| *Raincoat* | Neerja | Hindi | Parhaan naispääosan Filmfare Awards -ehdokkuus |
| 2005 | *Shabd* | Antara Vashist/Tammana | Hindi |  |
| *Bunty Aur Babli* |  | Hindi | Erikoisesiintyminen laulussa "Kajra Re" |
| *Rakkauden kaikki mausteet* | Tilo | Englanti |  |
| 2006 | *Umrao Jaan* | Umrao Jaan | Hindi |  |
| *Dhoom 2* | Sunehri | Hindi | Parhaan naispääosan Filmfare Awards -ehdokkuus |
| 2007 | *Guru* | Sujata | Hindi | Parhaan naispääosan Filmfare Awards -ehdokkuus |
| *Provoked* | Kiranjit Ahluwalia | Englanti |  |
| *The Last Legion* | Mira | Englanti |  |
| 2008 | *Jodhaa Akbar* | Jodhaa Bai | Hindi | Parhaan naispääosan Filmfare Awards -ehdokkuus |
| *Sarkar Raj* | Anita Rajan | Hindi |  |
| 2009 | *Vaaleanpunainen pantteri 2* | Sonia Solandres | Englanti |  |
| 2010 | *Raavan* | Ragini Sharma | Hindi |  |
| *Raavanan* | Ragini Subramaniam | Tamili |  |
| *Enthiran* | Sana | Tamili |  |
| *Action Replayy* | Mala | Hindi |  |
| *Guzaarish* | Sofia D’Souza | Hindi | Parhaan naispääosan Filmfare Awards -ehdokkuus |
| 2015 | *Jazbaa* | Anuradha Verma | Hindi |  |
| 2016 | *Sarbjit* | Dalbir Kaur | Hindi | Parhaan naispääosan Filmfare Awards -ehdokkuus |
| *Ae Dil Hai Mushkil* | Saba Taliyar Khan | Hindi |  |
| 2018 | *Fanney Khan* | Sumitra "Baby" Singh | Hindi |  |
| 2022 | *Ponniyin Selvan: I* | Nandini, Mandakini Devi | Tamili |  |
| 2023 | *Ponniyin Selvan: II* | Nandini, Mandakini Devi | Tamili |  |

Lähteet
-------

1. 1 2 3  McDermott, Tricia: The World’s Most Beautiful Woman? *CBS News*.  11.2.2009. Viitattu 22.9.2011. (englanniksi)
2. 1 2 3 4  Roy, Gitanjali: Aishwarya Rai Bachchan: World’s envy, India’s pride *NDTV*.  1.11.2013. Viitattu 8.2.2016. (englanniksi)
3. ↑  Shankar, S: Almost White *Outlook India*.  16.2.2004. Viitattu 22.9.2011. (englanniksi)
4. ↑  UNAIDS appoints global Indian icon, Mrs Aishwarya Rai Bachchan as International Goodwill Ambassador *UNAIDS*.  24.9.2012. Viitattu 25.1.2013. (englanniksi)
5. ↑  Samant, Prajakta: ’She is a big star; I’m just starting’ *Rediff*.  15.1.2003. Viitattu 4.2.2014. (englanniksi)
6. 1 2  Assomull, Sujata: My first break -- Aishwarya Rai *Express India*.  5.2.1999. Viitattu 25.5.2012. (englanniksi)
7. ↑  Miss Maailma -kilpailu täyttää 60 vuotta *Yle*.  5.11.2011. Viitattu 5.2.2021.
8. 1 2 3  At 37, Aishwarya is a director’s delight *The Hindu*.  31.10.2010. Viitattu 18.4.2012. (englanniksi)
9. ↑  Hum Dil De Chuke Sanam *Box Office India*. Viitattu 29.4.2021. (englanniksi)
10. ↑  Bist, Raju: Bollywood takes on the world *Asia Times*.  12.10.2002.  Arkistoitu 29.9.2018. Viitattu 4.2.2014. (englanniksi)
11. ↑  Mohabbatein *Box Office India*.  Arkistoitu 14.3.2014. Viitattu 22.3.2014. (englanniksi)
12. ↑  Pillai, Sreedhar: Alluring Ash *The Hindu*.  13.11.2003. Viitattu 4.2.2014. (englanniksi)
13. ↑  Saha, Sambit: Bengali films zoom in on profits *Rediff*.  10.1.2004. Viitattu 4.2.2014. (englanniksi)
14. ↑  Puig, Claudia: ’Pink Panther 2’ stumbles, bumbles and bores *USA Today*.  2.6.2009. Viitattu 4.2.2014. (englanniksi)
15. ↑  Rangarajan, Malathi: A masterstroke yet again *The Hindu*.  19.6.2010. Viitattu 22.9.2011. (englanniksi)
16. ↑  Guzaarish *Box Office India*.  Arkistoitu 2.3.2014. Viitattu 22.3.2014. (englanniksi)
17. ↑  Gupta, Pratim D.: Hrithik in Wonderland *The Telegraph*.  20.11.2010. Viitattu 4.2.2014. (englanniksi)
18. ↑  Nämä julkkikset saivat potkut – raskauden takia *MTV*.  25.8.2011. Viitattu 5.2.2021.
19. ↑  Singh, Prashant: Ash ready to be a Heroine *Hindustan Times*.  10.5.2011.  Arkistoitu 16.5.2011. Viitattu 4.2.2014. (englanniksi)
20. ↑  Jha, Subhash K: Mark the date! *Daily News and Analysis*.  15.1.2015. Viitattu 14.2.2015. (englanniksi)
21. ↑  Mehta, Ankita: ’Jazbaa’ review roundup: What critics have to say about Aishwarya Rai Bachchan’s film? *International Business Times*.  9.10.2015. Viitattu 8.2.2016. (englanniksi)
22. ↑  Mehta, Ankita: ’Sarbjit’ movie review round-up: Here is what critics have to say about Aishwarya-Randeep starrer *International Business Times*.  20.5.2016. Viitattu 22.5.2016. (englanniksi)
23. ↑  Chatterjee, Saibal: Sarbjit Movie Review *NDTV*.  19.5.2016.  Arkistoitu 20.5.2016. Viitattu 22.5.2016. (englanniksi)
24. ↑  Joshi, Namrata: Searching for Sarbjit *The Hindu*.  20.5.2016. Viitattu 22.5.2016. (englanniksi)
25. ↑  Ae Dil Hai Mushkil *Box Office India*. Viitattu 5.2.2021. (englanniksi)
26. ↑  Fanney Khan *Box Office India*. Viitattu 5.2.2021. (englanniksi)
27. ↑  Bansal, Robin; George, Aaron Rohan: Brand Bachchan *Hindustan Times*.  21.5.2011.  Arkistoitu 13.10.2012. Viitattu 22.3.2014. (englanniksi)
28. ↑  Sharma, Neha: Over the years: Ash good as it can get *Hindustan Times*.  16.9.2012.  Arkistoitu 18.9.2012. Viitattu 4.2.2014. (englanniksi)
29. ↑  Mukherjee, Haimanti: Aishwarya Rai-Bachchan: A charismatic persona *The Times of India*.  20.7.2012.  Arkistoitu 13.12.2013. Viitattu 7.12.2013. (englanniksi)
30. ↑  Jatras, Todd: India’s Celebrity Film Stars *Forbes*.  3.9.2001. Viitattu 5.9.2012. (englanniksi)
31. ↑  The most attractive woman of 2003: Aishwarya Rai *Hello*. Viitattu 7.12.2013. (englanniksi)
32. ↑  Aishwarya, Akshay, Helen in Padma Shri list *The Hindu*.  26.1.2009.  Arkistoitu 3.2.2009. Viitattu 22.9.2011. (englanniksi)
33. ↑  Jha, Subhash K: Ash won’t accept award without Dad *The Times of India*.  2.2.2009.  Arkistoitu 23.10.2012. Viitattu 22.9.2011. (englanniksi)
34. ↑  Joshi, Shivani: Double delight: Aishwarya gets French honour as she turns 39 *Daily Mail*.  2.11.2012. Viitattu 25.1.2013. (englanniksi)
35. ↑  Ahmed, Afsana & Sharma, Smrity: Salman harassing me, says Aishwarya *The Times of India*.  27.9.2002.  Arkistoitu 14.5.2011. Viitattu 18.3.2012. (englanniksi)
36. ↑  Salman didn’t hit Ash! *The Times of India*.  10.9.2009.  Arkistoitu 18.6.2013. Viitattu 22.9.2011. (englanniksi)
37. ↑  Abhishek, Aishwarya get engaged *Rediff*.  14.1.2007. Viitattu 22.9.2011. (englanniksi)
38. ↑  Abhishek arrives on horseback for wedding *Rediff*.  20.4.2007. Viitattu 22.9.2011. (englanniksi)
39. ↑  Jättisuosittu elokuvatähti empii ensisuudelmaansa *Turun Sanomat*.  4.1.2005.  Arkistoitu 13.2.2021. Viitattu 5.2.2021.
40. ↑  Joshi, Tushar: Beti B finally has a name *The Times of India*.  14.3.2012.  Arkistoitu 10.5.2013. Viitattu 24.5.2012. (englanniksi)
41. ↑  Bollywood-supertähti Aishwarya Rai sai koronavirustartunnan – megakuuluisa appiukko joutunut jo sairaalaan viruksen vuoksi *Ilta-Sanomat*.  12.7.2020. Viitattu 5.2.2021.
42. ↑  Bollywood-tähti Amitabh Bachchan sairaalaan koronaviruksen vuoksi *Helsingin Sanomat*.  12.7.2020. Viitattu 5.2.2021.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Aishwarya Rai**.
* Aishwarya Rai Internet Movie Databasessa. (englanniksi)
* Aishwarya Rai Elonetissä.
* Aishwarya Rai Allmoviessa (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Tšekki
* Alankomaat
* Puola

 |
|  |
| Henkilöt | 
* Deutsche Synchronkartei
* Trove
* Elonet

 |
|  |
| Muut | 
* IdRef

 |

 |